આથી મેડેલિને પોતાની તાલિમ વધુ છ મહિના લંબાવી. એ મુદ્દત પૂર્ણ થતા ફરી ગાંધીજીની રજા માંગી. અંતે જુલાઈ ૨૪, ૧૯૨૫ના રોજ લખેલો ગાંધીજીનો પત્ર આવ્યો. જેમાં તેમણે લખ્યું ઃ ‘અહીં આવવાની ઈચ્છા થાય ત્યારે તમે ખુશીથી આવી શકો છો. એટલું જરુર ધ્યાનમાં રાખજો કે આશ્રમનું જીવન બહુ સહેલું નથી. દરેક આશ્રમવાસીને શારીરિક શ્રમ કરવાનો હોય છે. આ દેશની આબોહવા વિશે પણ જરા વિચાર કરવા જેવું છે. આ બધું તમને ડરાવવા માટે નહીં પણ ચેતવવા માટે લખું છું.’ (એક સાધિકાની જીવનયાત્રા, પ્રકરણ-૧૬, પાનું ૫૫). અંતે ઑક્ટોબર ૨૫, ૧૯૨૫ના રોજ મેડેલિન પીએન્ડઓ કંપનીની સ્ટીમરમાં મુંબઈ આવવા રવાના થયા અને નવેમ્બર ૭ના રોજ અમદાવાદ આવી પહોંચ્યાં. લેખની શરુઆતમાં વર્ણવેલો મહાદેવભાઈ દેસાઈ, સરદાર અને સ્વામી આનંદ સાથેનો પ્રસંગ તેઓ સાબરમતી સ્ટેશને ઉતર્યા ત્યારે બનેલો.